**A Külgazdasági és Külügyminisztérium**

**ösztöndíjpályázata**

**magyar nyelvi és magyarságismereti képzésre**

**a diaszpórában élő magyar származású személyek számára**

**a 2025/2026. tanévre**

A Balassi Bálint-ösztöndíjprogramról szóló 606/2023. (XII. 22.) Korm. rendelet, valamint a Külgazdasági és Külügyminisztérium Szervezeti és Működési Szabályzatáról szóló 11/2022. (IX. 6.) KKM utasítás alapján **a Külgazdasági és Külügyminisztérium (a továbbiakban: KKM) a Balassi Bálint-ösztöndíjprogramban Márton Áron ösztöndíjpályázatot** hirdet a kulturális és nyelvi azonosságtudat megőrzésének és erősítésének érdekében a **2025/26. tanévre**, a Kárpát-medencén kívül, **elsősorban az északi féltekén** **diaszpórában élő magyar származású személyek számára**

**magyar nyelvi és MAGYARSÁGISMERETI KÉPZÉSRE.**

1. A PÁLYÁZAT CÉLJA

A pályázat lehetőséget biztosít a magyar nyelvi és magyarságismereti képzésben ösztöndíjas formában történő részvételre. A magyar nyelvi és magyarságismereti állami ösztöndíj célja a diaszpórában élő, magyar származású, külföldi állampolgárságú fiatalok magyarnyelv-tudásának és Magyarországgal kapcsolatos ismereteinek fejlesztése, elmélyítése. A kétszemeszteres magyarországi tanulmányokra Budapesten kerül sor, a képzés lebonyolítása a kormányzati képzési és oktatási beszerzésekről szóló 396/2023. (VIII. 24.) Korm. rendelettel összhangban történik, a KKM Magyar Diplomáciai Akadémia Kft. (a továbbiakban: KKM MDA Kft.) felnőttképzési intézmény közreműködésével. Az ösztöndíjprogram céljainak sikeres megvalósítása érdekében a KKM együttműködik a Magyar Diaszpóra Tanács tagszervezeteivel, különös tekintettel az ifjúsági közösségépítést elősegítő szervezetekkel, így a Külföldi Magyar Cserkészszövetséggel.

2. A PÁLYÁZAT TÁRGYA

A program magyar nyelvi és magyarságismereti tanulmányokat tartalmaz, valamint lehetőséget nyújt Magyarországgal és az élő magyar kultúrával való aktív megismerkedésre is. A magyarságismereti tanulmányok keretében történelem, irodalom, földrajz, néprajz, művészettörténet és társadalomismeret tantárgyakat tanulnak az ösztöndíjasok. A program magyarságismereti tanulmányokból – nyelvi szinttől függően – zárószámonkéréssel, azaz egy választott témából megírt záródolgozat megvédésével fejeződik be. A pályázó vállalja, hogy a tanév végén magyar nyelvből államilag elismert nyelvvizsgán vesz részt vagy magyar nyelvtudásának szintjét a KKM MDA Kft. által kiállított „Igazolás magyar nyelvi szintfelmérés eredményéről” dokumentummal igazolja. (A nyelvvizsga szintje, típusa és az ennek megfelelően befizetendő vizsgadíj mértéke a nyelvi szintfelmérést végző bizottság döntésétől függ.)

A felnőttképzésben résztvevők a képzés sikeres abszolválása esetén kérésükre tanúsítványt kapnak.

Az oktatáson való részvétel kötelező, ennek indokolatlan elmulasztása, valamint az ösztöndíjszerződésben és/vagy a képzési szerződésben foglaltak megszegése esetén a képzésre és az elszállásolásra való jogosultság azonnal megszűnik és – az aláírt ösztöndíjszerződésben foglaltak szerint – az addig felvett ösztöndíjat vissza kell fizetni.

3. AZ ÖSZTÖNDÍJ IDŐSZAKA ÉS TARTALMA

**A képzés időtartama** **10 hónap (2025. szeptember – 2026. június)**

**A KKM az ösztöndíjasok számára a képzés időtartamára az alábbiakat biztosítja:**

* ingyenes képzés
* 45 000 HUF/hó ösztöndíj (havonta fizetve)
* térítésmentes szálláshely
* diákigazolvány (kedvezményekre jogosít)
* egészségügyi szolgáltatás

**A tervezett ösztöndíjas keretszám: 25 fő**

4. PÁLYÁZATI FELTÉTELEK

**A pályázat a képzés megkezdésekor 18. életévét betöltött**, elsősorban felsőfokú tanulmányokat folytató, vagy azok előtt álló, **magyar származású** fiatalok számára kerül kiírásra. Az pályázhat, aki a képzés megkezdéséig nem tölti be a 35 életévét.A pályázónak külföldi (nem magyar) állampolgársággal kell rendelkeznie. A pályázat elbírálásánál előnyt jelent a külföldi magyar közösségekben (pl. cserkészet, néptánc, magyar iskola, magyar egyház stb.), illetve egyéb magyar civil körökben folytatott közösségi munka, egyetemi ajánlás, valamint a magyar kultúrával, művészettel vagy más területtel kapcsolatos tevékenységben való részvétel. A 2025/2026-os tanévre szóló ösztöndíjpályázatra **elsősorban az északi félteke országaiból** várjuk a jelentkezőket.

5. A PÁLYÁZAT BEKÜLDÉSI HATÁRIDEJE

**A pályázat beküldési határideje: 2025. április 30., 24.00 (UTC+1)**

6. A PÁLYÁZAT BENYÚJTÁSÁVAL, ELBÍRÁLÁSÁVAL KAPCSOLATOS TUDNIVALÓK

**A pályázat menete:**

**A pályázati felhívás az alábbi honlapon található:**

<https://balassieducation.hu/>

**1. A pályázati oldal**

A pályázat beadása a <https://spjelentkezes.mdakft.hu> oldalon keresztül történik. Kérjük, hogy keresse fel az oldalt és az ott levő információk alapján készítse el és adja be a pályázatát!

**2.** **A pályázat során beadandó mellékletek és igazolások**

A pályázathoz szükséges mellékletek és igazolások a következők:

* a **pályázó aláírt nyilatkozata**: (formátum: .pdf; .jpg) [kötelező melléklet],
* **önéletrajz** (formátum: .pdf) [kötelező melléklet],
* kb. 300 szavas **fogalmazás (amelyet pályázó saját maga fogalmaz meg)** a magyarországi tanulmányok céljáról és a megszerzendő ismeretek otthoni hasznosításáról (formátum: .pdf) [kötelező melléklet],
* **külföldi útlevél** vagy más be-és hazautazásra jogosító úti okmány másolata (formátum: .pdf; jpg) [kötelező melléklet],
* **tanulmányi eredményeket is tartalmazó bizonyítvány** másolata (formátum: .pdf; .jpg) [kötelező melléklet],
* társadalmi szervezet (cserkészet, iskola, alapítvány, egyház stb.) vagy elismert személyiség **ajánlása** (formátum:.pdf;) [javasolt melléklet]

**A pályázatok elbírálása**

A pályázatok értékelése a pályázó önéletrajzának, a terveiről készített fogalmazásnak, tanulmányainak és végzettségének, illetve a nem kötelezően csatolandó ajánlásnak a figyelembevételével történik. A pályázatokról szóló döntést a KKM által létrehozott Bíráló Bizottság javaslata alapján, az ösztöndíj működtetéséért felelős külgazdasági és külügyminiszter hozza meg.

A KKM a határidő után beérkezett, illetve formailag hibás és hiányos, pontatlanul vagy olvashatatlanul benyújtott pályázatokat nem veszi figyelembe. Hiánypótlásra nincs lehetőség.

A döntéssel szemben fellebbezésnek nincs helye, a pályázó azonban a KKM Balassi-ösztöndíjprogramért felelős állami vezetőjéhez kifogást nyújthat be, ha a pályázó szerint a pályázati eljárás, a pályázat befogadása vagy a pályázati döntés jogszabálysértő. A kifogást a pályázónak a kifogásolt intézkedésről vagy mulasztásról való tudomásszerzéstől számított 10 munkanapon, de legkésőbb a kifogásolt intézkedés megtörténtéről vagy a mulasztástól számított 30 munkanapon belül kell benyújtania.

**A pályázati eredmények közzététele**

A pályázatokról szóló döntés meghozatalának határideje: **2025. május 23.**, amelyet követően 3 munkanapon belül a KKM írásban, elektronikus úton értesítést küld a pályázat eredményéről.

Az ösztöndíjat nyert pályázónak ezután szintén írásban, legkésőbb **2025. május 28-ig** elektronikus úton nyilatkoznia kell, hogy elfogadja-e az ösztöndíjat.

**A pályázó által viselt költségek:**

* az utazás költségei (Magyarországra és Magyarországról történő elutazásra)
* nyelvvizsgadíj (kb. 45 000 HUF)
* költőpénz
* szükség esetén képzési célú vízum beszerzése az illetékes magyar külképviseleten

7. AZ ÖSZTÖNDÍJ ELNYERÉSÉNEK ÉS IGÉNYBEVÉTELÉNEK FELTÉTELEI

* A pályázó vállalja, hogy a KKM MDA Kft-vel ösztöndíjszerződést és felnőttképzési szerződést köt.
* Kizárható az a pályázó, aki az adatlapon valótlan, hamis adatot szolgáltat, ilyen nyilatkozatot tesz a pályázat benyújtásakor, illetve valamely, a pályázat elbírálását érintő valós tényt, adatot elhallgat.
* A pályázaton való részvétel, illetve az ösztöndíj elnyerése nem zárja ki, hogy a pályázó részt vegyen a várhatóan 2025 novemberében meghirdetésre kerülő Diaszpóra Felsőoktatási Ösztöndíjprogram (DFP) pályázatán.
* A pályázók pályázatuk benyújtásával hozzájárulnak a pályázati adatlapon szereplő személyes adataiknak a KKM, a KKM MDA Kft., valamint a fentiekben meghatározott döntés-előkészítő testületek és döntéshozók általi kezeléséhez a pályázat eredményhirdetése utáni 3 évig. Az ösztöndíjprogrammal kapcsolatos adatkezelési tájékoztató elérhetősége: https://balassieducation.hu/hu/adatkezelesi-tajekoztato
* A pályázaton ösztöndíjat nyert személyek névsora nyilvános. A pályázó a pályázaton való részvétellel hozzájárul ahhoz, hogy neve és állampolgársága az ösztöndíj elnyerése esetén nyilvánosságra kerüljön az ösztöndíjprogram honlapján.
* A pályázó tudomásul veszi, hogy a KKM járványügyi vagy egyéb rendkívüli helyzetre vagy a képzésekre, illetve az abban résztvevőkre vonatkozó jogszabályok változására való tekintettel a magyar nyelvi és magyarságismereti képzésének előzetesen tervezett kezdési időpontját (2025. szeptember 3.) elhalaszthatja és/vagy a képzésben online oktatási formát alkalmazhat, illetve súlyos helyzetben elállhat a képzés indításától vagy bizonyos résztvevők fogadásától, dönthet a képzés felfüggesztéséről és a felfüggesztés megszüntetése utáni folytatásáról, továbbá határozhat a jelen pályázati felhívásban megállapított képzési időnél rövidebb képzési idő alkalmazásáról. A pályázó tudomásul veszi, hogy a képzéshez kapcsolódó szakmai programok megvalósítása függ a járványügyi vagy egyéb rendkívüli helyzet, illetve a hozzá kapcsolódó szabályok alakulásától. A pályázó vállalja, hogy bármely előbbi körülmény bekövetkezése esetén, e körülményre, változásra alapozva a KKM-el, ill. a KKM MDA Kft.-vel szemben kártérítési igénnyel nem lép fel.
* A pályázó vállalja, hogy – amennyiben a hatályos magyar jogszabályok, illetve az ösztöndíjprogramra vonatkozó előírások szerint kötelező – a képzésbe történő beiratkozás után részt vesz a KKM, illetve a KKM MDA Kft. által szervezett egészségügyi szűrővizsgálaton. Az ösztöndíjas jogviszony megszűnését vonja maga után, amennyiben a pályázó a szűrővizsgálaton nem vesz részt, illetve az orvos a vizsgálat alapján „egészségügyi szempontból nem javasolt” minősítést ad ki.

8. A PÁLYÁZAT FORRÁSA

Magyarország 2025. évi központi költségvetésének Külgazdasági és Külügyminisztérium fejezete.

Összeg: 119.892.250 Ft

9. TÁJÉKOZTATÁS

**Információ:**

Dömötörné Hársi Sarolta (Külföldi Magyar Cserkészszövetség)

E-mail: [domotor.sarolta@kmcssz.org](mailto:domotor.sarolta@kmcssz.org)

Szórád Gábor (Külföldi Magyar Cserkészszövetség irodája)

E-mail: gabona@aol.com

Kenéz Melinda

E-mail: [hungarologia@mdakft.hu](mailto:hungarologia@mdakft.hu)

Telefon: +36 70 777 8552

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*A pályázati kiírás és a pályázati adatlap megtalálható a Külgazdasági és Külügyminisztérium Balassi–ösztöndíjak (*[*https://balassieducation.hu/*](https://balassieducation.hu/) *), valamint a Külföldi Magyar Cserkészszövetség (*[*www.kmcssz.org*](http://www.kmcssz.org)*) honlapján.*